钦定古今图书集成/明伦汇编/交谊典/第072卷 > 《送薛评事还晋州序》符载
## 钦定古今图书集成/明伦汇编/交谊典/第072卷 > 《送薛评事还晋州序》符载

十八年秋七月，余自浔阳来赴丞相府，与评事始相
值。初揖其风貌，次聆其嘉话，终览其篇咏，如游三山，
入仙洞，沈深窈窱，稍造异境，烟霞草树，别有姿状，使
人澹然无归也。夫诗之所主，大者存讽刺，备劝戒，观
风俗之美恶；细者眄江山，采云物，导性情之幽滞。评
事公之什，才思凝远，高韵孤枝，跃出寥廓。至于《天池》，
云飞鹤出，不可附近，尚使名声濩落，晚岁不偶，斯乃
执文柄者之咎也，薛生何有哉？广陵握手，秋往汾晋。
渺渺长路，萧辰气清。想君马上见落叶，听候雁，一吟
一啸，自有遐趣，亦足以开游子颜也。千里之别，勿复
恨恨。